Source: https://leadell.ee/2018/06/11/jaak-siim-saavutas-kliendile-esitatud-maksunoude-osalise-tuhistamise/
Timestamp: 2019-06-20 05:34:58+00:00
Document Index: 1319200

Matched Legal Cases: ['kohus ', 'kohus ', 'kohus ', 'kohus ', 'kohus ', 'Riigikohus ']

Partner Jaak Siim saavutas maksuvaidluses klienti esindades kohtumenetluse tulemusena Maksu- ja Tolliameti (MTA) poolt tehtud maksuotsuse tühistamise enam kui 50% ulatuses.
Maksuotsusega vähendas MTA kliendi sisendkäibemaksu 23 638,40 euro võrra ning suurendas tulumaksukohustust 32 269,39 euro võrra, leides, et kinnitust ei ole leidnud kliendi poolt kaminapuude tootmiseks vajalike seadmete soetus ja ehitusteenuse saamine arvetel näidatud isikult, samuti oli halumasina ja aluskiletusseadme soetus teiselt isikult näilik.
Tallinna Halduskohus ja Tallinna Ringkonnakohus nõustusid MTA poolt tehingute näilikkusele antud hinnanguga ja jätsid maksuotsuse jõusse sisendkäibemaksu vähendamise osas. Küll aga tühistas halduskohus vaidlustatud maksuotsuse kaminapuude tootmiseks vajalike seadmete soetamiselt tulumaksu määramise osas. Ringkonnakohus jättis halduskohtu otsuse muutmata. Kohtud leidsid, et maksuhaldur oleks pidanud kohaldama hindamise teel maksustamist, mida ei tehtud.
Riigikohtu halduskolleegiumi 07.06.2018 otsusega rahuldas kohus kliendi kassatsioonkaebuse osaliselt, s.o halumasina ja aluskiletusseadme ostutehingutelt sisendkäibemaksu mahaarvamise piiramise osas summas 3406 eurot. Riigikohus leidis, et maksuotsuses ei ole selgitatud, milles seisnes näilikeks hinnatud tehingute puhul maksueelis olukorras, kus tehingupooled olid riigile käibemaksu tasunud. Kolleegium viitas ka 24.10.2017 kohtuasjas nr 3-15-1303 avaldatud seisukohale, et MTA ei saa poolte maksukohustust muuta, kui pole tuvastatud, et poolte tahe tehingu tegemiseks sellisel kujul puudus ning tehingu kujundusvõimaluste kuritarvitamise eesmärk polnud maksudest kõrvalehoidumine (vaid selleks võis olla mõni muu eesmärk, nt toetuse saamine PRIA-lt).
Riigikohtu 07.06.2018 otsusega haldusasjas nr 3-14-50103 saab tutvuda siin.